रायजो आव फिन घुस लानानै हमजालायबाय सानै सोरखारि साख्रि मावग्रा फोरा, सानैबो बर सो, हमजादों सानै फरेस्तार आरो गार्द, कक्राझार जिल्ला नि गसाइगांव नि फरेस्तार कामिनि नार्जारि आरो गार्द प्रबिन ब्रह्म खौ हमदों, बिसोर मोनसे हाग्रा बिफान नि गसर खौ समाधान खालामनायनि मुङाव रां दाबि खालामदोंमोन आरो बेखौ लानाय समाव नो हमो।  आसामनि एसदिजिपि बिथाङा गावनो बेखौ मिथिहोदों।  साननैसो सिगाङाव बो सासे सोलोंथाय बिफान नि साख्रि मावनाय बर सासे आ हमजादोंमोन घुस लानानै, दिनै आरो सानै आ हमजाबाय।  रायजो सोरखार आ जाख्लनाय, घुस लानाय नि बेरेखा जानाय खौ नुनो मोनबोगासिनो, जाय साधारन सुबुंफोरनि थाखाय जोबोद मोजां जादों।
 रायजो नि गुदि आरो गेजेर सोलोंथाय बिफान आ लोगोसे जासिगोन, रायजो सोरखार आ लोगोसे खालामनो थिरांथा लादों होनना मिथिना मोनदों, दायो गुदि आरो गेजेर सोलोंथाय बिफान खौ लोगोसे खालामनानै फरायसालि सोलोंथाय बिफान मुं जों गोदान खालामनाय जाबाय।  मोननैबो बिफान नि गासैबो सोरखारि अफिसार मावथि फोरा बे फरायसालि सोलोंखाय बिफान नि सिङाव थागोन, दानिया गासैबो जगाजग खौ फरायसालि सोलोंथाय बिफान नि मुङाव खालामनो बिथोन।
 फरायसाफोरा सानफ्रोमबो बादायलायनाय गोसो जों फरायनो नांगौ, गोसो होना फरायनाय जों लोगोसे खष्त बो खालामनो नांगौ, बरमा नि एम्पायार एकादेमि फरायसालि नि फ्रेसार्स बरायनाय हाबाफारि आव बाहागो लानानै बुंदों बरमा कलेज नि बारग प्रफेसार डा.  अन्जालि दैमारि बिथाङा, दानि समाव रावबो सुबुं आ एरैनो सम खौ नष्त खालामा, फरायनायजों लोगोसे सम दिहुननानै गुबुन खामानि मावनो थाखाय नाजानो नांगौ, अब्ला सो जिउ आव आवगायलांनायनि लामा नुजायो। 